Broj: 711-I-1055-M-51/21-03-8

Zagreb, 2. lipnja 2021.g.

**Povjerenstvo za odlučivanje o sukobu interesa** (u daljnjem tekstu: Povjerenstvo) u sastavu Nataše Novaković, kao predsjednice Povjerenstva, te Tončice Božić, Davorina Ivanjeka, Aleksandre Jozić-Ileković i Tatijane Vučetić, kao članova Povjerenstva, na temelju članka 30. stavka 1. podstavka 2. Zakona o sprječavanju sukoba interesa („Narodne novine“ broj 26/11., 12/12., 126/12., 48/13., 57/15. i 98/19., u daljnjem tekstu: ZSSI), **na zahtjev dužnosnika Darka Milinovića, župana Ličko-senjske županije,** na 129. sjednici, održanoj 2. lipnja 2021.g., daje sljedeće

**MIŠLJENJE**

1. **Sukladno odredbama ZSSI-a nema zapreke da dužnosnik Darko Milinović nakon prestanka obnašanja dužnosti župana Ličko-senjske županije, temeljem sporazuma sklopljenog s Općom bolnicom Gospić, ostvari pravo povratka na posao u navedenoj zdravstvenoj ustanovi te da ostvari prava na naknadu nakon prestanka obnašanja dužnosti župana Ličko-senjske županije najviše do iznosa dviju plaća, sukladno odredbama Zakona o lokalnoj i područnoj (regionalnoj) samoupravi („Narodne novine“ broj 33/01., 60/01., 129/05., 109/07., 125/08., 36/09., 36/09., 150/11., 144/12., 19/13., 137/15., 123/17., 98/19. i 144/20.) te Zakona o obvezama i pravima državnih dužnosnika („Narodne novine“ broj 101/98., 135/98., 105/99., 25/00., 73/00., 30/01., 59/01., 114/01., 153/02., 163/03., 16/04., 30/04., 121/05., 151/05., 141/06., 17/07., 34/07., 107/07., 60/08., 38/09., 150/11., 22/13., 102/14., 103/14., 03/15., 93/16., 44/17. i 66/19.).**
2. **Sukladno odredbama ZSSI-a nema zapreke da dužnosnik Darko Milinović nakon prestanka obnašanja dužnosti župana Ličko-senjske županije, obavlja poslove doktora medicine u Općoj bolnici Gospić temeljem ugovora o djelu te istovremeno prima naknadu nakon prestanka obnašanja dužnosti župana Ličko-senjske županije** **sukladno odredbama Zakona o lokalnoj i područnoj (regionalnoj) samoupravi te Zakona o obvezama i pravima državnih dužnosnika.**
3. **Povjerenstvo ukazuje dužnosniku Darku Milinoviću da vodi računa da prilikom ostvarivanja prava na naknadu nakon prestanka obnašanja dužnosti iz točke I. i II. ove izreke ne dođe do zlouporabe istog.**

Obrazloženje

Zahtjev za davanjem mišljenja Povjerenstva podnio je dužnosnik Darko Milinović, župan Ličko-senjske županije. U knjigama ulazne pošte zahtjev je zaprimljen 1. lipnja 2021.g., pod brojem 711-U-1999-M-51/21-01-1, povodom kojeg je otvoren predmet broj M-51/21. Istoga dana Povjerenstvo je pod brojem: 711-U-2001-M-51/21-02-1 zaprimilo dopunu zahtjeva za davanjem mišljenja.

Člankom 3. stavkom 1. podstavkom 38. ZSSI-a, propisano je da su župani i njihovi zamjenici, dužnosnici u smislu ZSSI-a. Uvidom u Registar dužnosnika utvrđeno je da Darko Milinović obnaša dužnost župana Ličko-senjske županije te je stoga, povodom obnašanja navedene dužnosti, obvezan postupati sukladno odredbama ZSSI-a.

Člankom 6. stavkom 1. i stavkom 2. ZSSI-a, propisano je da su dužnosnici dužni u slučaju dvojbe je li neko ponašanje u skladu s načelima javnih dužnosti zatražiti mišljenje Povjerenstva koje je potom dužno na zahtjev dužnosnika dati obrazloženo mišljenje u roku od 15 dana od dana primitka zahtjeva.

Dužnosnik u zahtjevu za davanjem mišljenja navodi da ima pravo na naknadu plaće i staža za vrijeme od 6 mjeseci nakon prestanka obnašanja dužnosti župana Ličko-senjske županije te da je sklopio ugovor s Općom bolnicom Gospić o pravu povratka na radno mjesto na kojem je bio zaposlen prije stupanja na dužnost, ukoliko u roku od 15 dana od dana prestanka obnašanja dužnosti podnese zahtjev za povratak na navedeno radno mjesto. Dužnosnik od Povjerenstva traži mišljenje ima li, u slučaju da podnese zahtjev za povratak na radno mjesto, pravo na naknadu nakon prestanka obnašanja dužnosti do trenutka povratka na posao. Dužnosnik također traži mišljenje ima li pravo na naknadu plaće i staža u razdoblju od 6 mjeseci nakon prestanka obnašanja dužnosti ako se ne vrati na posao.

U dopuni zahtjeva za davanjem mišljenja dužnosnik navodi da mu je za vrijeme mandata župana Ličko-senjske županije Povjerenstvo dalo mišljenje da određen broj sati (4 sata tjedno) može raditi u Općoj bolnici Gospić te za isto primati naknadu. Dužnosnik od Povjerenstva traži mišljenje može li u slučaju korištenja prava na naknadu plaće i staža u razdoblju od 6 mjeseci nakon prestanka obnašanja dužnosti, obavljati poslove u Općoj bolnici Gospić, kao što je navedeno u danom mišljenju.

Člankom 7. točkom c) ZSSI-a propisano je da je dužnosnicima zabranjeno zlouporabiti posebna prava koja proizlaze ili su potrebna za obavljanje dužnosti.

Člankom 13. stavkom 2. ZSSI-a propisano je da dužnosnici koji profesionalno obnašaju javnu dužnost za vrijeme njezina obnašanja ne mogu uz naknadu ili radi ostvarivanja prihoda obavljati druge poslove u smislu redovitog i stalnog zanimanja osim ako Povjerenstvo, na prethodni zahtjev dužnosnika, utvrdi da predmetni poslovi ne utječu na zakonito obnašanje javne dužnosti.

Člankom 20. stavkom 3. ZSSI-a propisano je da obveze koje za dužnosnika proizlaze iz članka 7., 8., 9., 14. i 17. toga Zakona počinju danom stupanja na dužnost i traju dvanaest mjeseci od dana prestanka obnašanja dužnosti.

Povjerenstvo također ukazuje na relevantne odredbe Zakona o lokalnoj i područnoj (regionalnoj) samoupravi te Zakona o obvezama i pravima državnih dužnosnika.

Člankom 90.b Zakona lokalnoj i područnoj (regionalnoj) samoupravi propisano da po prestanku profesionalnog obnašanja dužnosti općinski načelnik, gradonačelnik, župan i njihov zamjenik koji je prije obnašanja dužnosti bio zaposlen na neodređeno vrijeme, ima pravo rasporeda odnosno povratka na rad odgovarajućom primjenom odredaba zakona kojim se uređuju obveze i prava državnih dužnosnika.

Člankom 15.d Zakona o obvezama i pravima državnih dužnosnika propisano je da dužnosnik koji nije ponovno imenovan na dužnost koju je obnašao ili na drugu dužnost, a koji je prije obnašanja dužnosti bio zaposlen na neodređeno vrijeme u tijelima državne uprave, pravosudnim tijelima, kaznenim tijelima, stručnoj službi Hrvatskoga sabora, Uredu predsjednika Republike Hrvatske, stručnoj službi i uredima Vlade Republike Hrvatske, stručnoj službi Ustavnog suda Republike Hrvatske, stručnoj službi pučkog pravobranitelja, stručnoj službi pravobranitelja za djecu, stručnoj službi pravobranitelja za ravnopravnost spolova, stručnoj službi pravobranitelja za osobe s invaliditetom, Državnom uredu za reviziju i u drugim tijelima koja se osnivaju za obavljanje državne službe, tijelima lokalne i područne (regionalne) samouprave, javnoj službi, izvanproračunskim fondovima, pravnim osobama u vlasništvu ili pretežitom vlasništvu Republike Hrvatske i pravnim osobama u vlasništvu ili pretežitom vlasništvu jedinica lokalne i područne (regionalne) samouprave, ima pravo rasporeda, odnosno povratka na rad, na poslove koje je obavljao prije obnašanja dužnosti ili na druge odgovarajuće poslove, bez provedbe javnog natječaja.

Sporazumom između dužnosnika i čelnika tijela, odnosno osobe ovlaštene za zastupanje u ostvarivanju prava i obveza iz radnog odnosa ili u svezi s radnim odnosom, pobliže će se odrediti uvjeti ostvarivanja prava iz stavka 1. toga članka.

Zahtjev za raspored, odnosno povratak na rad dužnosnik mora podnijeti najkasnije u roku od 15 dana od dana prestanka obnašanja dužnosti.

Čelnik tijela, odnosno osoba ovlaštena za zastupanje u ostvarivanju prava i obveza iz radnog odnosa ili u svezi s radnim odnosom, dužna je u roku od 45 dana od dana podnošenja zahtjeva, donijeti odluku o rasporedu, odnosno povratku na rad dužnosnika.

Dužnosnik, nakon prestanka obnašanja dužnosti do rasporeda, odnosno povratka na rad na poslove koje je obavljao prije obnašanja dužnosti ili na druge odgovarajuće poslove, ima pravo na naknadu najviše do iznosa dviju plaća sukladno članku 15. ovoga Zakona.

Dužnosnik kojem čelnik tijela, odnosno osoba ovlaštena za zastupanje u ostvarivanju prava i obveza iz radnog odnosa ili u svezi s radnim odnosom, nije donijela odluku o rasporedu, odnosno povratku na rad u roku iz stavka 4. ovoga članka ili ako odluku o rasporedu, odnosno povratku na rad dužnosnik nije prihvatio, ima pravo na naknadu plaće sukladno članku 15. ovoga Zakona od dana nakon prestanka obnašanja dužnosti.

Povjerenstvo je također izvršilo uvid u izvješća o imovinskom stanju koja je dužnosnik Darko Milinović podnio za vrijeme obnašanja dužnosti župana Ličko-senjske županije u mandatu 2017.-2021. te je utvrđeno da je dužnosnik u svim podnesenim izvješćima naveo da dužnost župana obnaša profesionalno.

Povjerenstvo obrazlaže da odredba članka 13. ZSSI-a kojom su propisana ograničenja vezana za obavljanje drugih poslova dužnosnika koji profesionalno obnašaju dužnost za vrijeme trajanja mandata, ne obvezuje dužnosnike nakon prestanka mandata te se stoga na dužnosnika Darka Milinovića, nakon prestanka profesionalnog obnašanja dužnosti župana Ličko-senjske županije, ne primjenjuju ograničenja propisana člankom 13. ZSSI-a.

Sukladno odredbama ZSSI-a stoga nema zapreke da dužnosnik Darko Milinović nakon prestanka obnašanja dužnosti župana Ličko-senjske županije, temeljem sporazuma sklopljenog s Općom bolnicom Gospić, ostvari pravo povratka na posao u navedenoj zdravstvenoj ustanovi te da sukladno odredbama Zakona o lokalnoj i područnoj (regionalnoj) samoupravi te Zakona o obvezama i pravima državnih dužnosnika primi naknadu nakon prestanka obnašanja dužnosti župana Ličko-senjske županije najviše do iznosa dviju plaća.

Povjerenstvo također ukazuje dužnosniku da nema zapreke da nakon prestanka obnašanja dužnosti župana Ličko-senjske županije obavlja poslove doktora medicine u Općoj bolnici Gospić temeljem ugovora o djelu te istovremeno prima naknadu nakon prestanka obnašanja dužnosti župana Ličko-senjske županije u skladu s odredbama Zakona o lokalnoj i područnoj (regionalnoj) samoupravi te Zakona o obvezama i pravima državnih dužnosnika.

Povjerenstvo, međutim, ukazuje dužnosniku da ga još dvanaest mjeseci nakon prestanka mandata obvezuje članak 7. ZSSI-a. Točkom c) navedenog članka dužnosnicima je zabranjeno zlouporabiti posebna prava dužnosnika koja proizlaze ili su potrebna za obavljanje dužnosti.

S obzirom da je pravo na naknadu u razdoblju od 6 mjeseci nakon prestanka obnašanja dužnosti pravo koje proizlazi iz dužnosti župana koju je dužnosnik obnašao, Povjerenstvo ukazuje dužnosniku da mora voditi računa da navedeno pravo koristi na način propisan Zakonom o lokalnoj i područnoj (regionalnoj) samoupravi te Zakonom o obvezama i pravima državnih dužnosnika, odnosno u skladu sa svrhom povodom koje je zakonodavac bivšim dužnosnicima priznao navedeno pravo, a kako ne bi došlo do zlouporabe istog.

S obzirom da su Zakon o lokalnoj i područnoj (regionalnoj) samoupravi i Zakon o obvezama i pravima državnih dužnosnika u nadležnosti Ministarstva pravosuđa i uprave, Povjerenstvo ukazuje dužnosnika da se za tumačenje odredbi istih obrati navedenom Ministarstvu.

Slijedom navedenoga, Povjerenstvo je dalo mišljenje kao u izreci ovog akta.

PREDSJEDNICA POVJERENSTVA

Nataša Novaković, dipl. iur.

Dostaviti:

1. Dužnosnik Darko Milinović, osobna dostava
2. Objava na internetskoj stranici Povjerenstva
3. Pismohrana